കുളത്തില്നിന്ന് മൃതദേഹാവശിഷ്ടങ്ങള് കണ്ടെത്തിയ സംഭവം: അന്വേഷണം സമീപ ജില്ലകളിലേക്കും വൈക്കം: ടിവി പുരം ചെമ്മനത്തുകരയില് കരിയാറിന്റെ തീരത്തെ മടല്ക്കുഴിയില്നിന്ന് നാളികേരത്തിന്റെ തൊണ്ട് അഴുകാനിടുന്ന കുളം പുരുഷന്റെ മൃതദേഹാവശിഷ്ടങ്ങള് കണ്ടെത്തിയ സംഭവത്തില് പോലീസ് സമീപ ജില്ലകളിലേയ്ക്കും അന്വേഷണം വ്യാപിപ്പിച്ചു. വര്ഷങ്ങളായി പുല്ലും പായലും വളര്ന്നു തിങ്ങിനിറഞ്ഞ മടല്ക്കുഴിയില് അഞ്ചടിയോളം താഴ്ചയില്നിന്നാണ് മൃതദേഹാവശിഷ്ടങ്ങള് ലഭിച്ചത്. കൊലപ്പെടുത്തിയ ശേഷം കൊണ്ടുവന്ന് വിജനമായ സ്ഥലത്ത് താഴ്ത്തിയതാണെന്ന നിഗമനത്തിലാണ് പോലീസ്. സംഭവത്തിലെ ദുരൂഹതയുടെ ചുരുളഴിക്കാന് പോലീസ് വിവിധ ദിശകളിലേക്കു തിരിഞ്ഞ് അന്വേഷണം നടത്തുകയാണ്. കോട്ടയം താഴത്തങ്ങാടിയില്നിന്ന് ഏതാനും വര്ഷങ്ങള്ക്കു മുന്പ് കാണാതായ ദന്പതികളെുടെ തിരോധാനവും ഈ കേസുമായി ബന്ധപ്പെടുത്തി അന്വേഷിക്കുന്നുണ്ട്. കാറില് സഞ്ചരിക്കുന്നതിനിടയില് കാണാതായ ദന്പതികളെക്കുറിച്ച് പിന്നീട് ഒരു വിവരവും ലഭിച്ചിരുന്നില്ല. ഇവര് കൊല ചെയ്യപ്പെട്ടതാണെന്നാണ് പോലീസിന്റെ നിഗമനമെങ്കിലും മൃതദേഹങ്ങളോ ഇവര് സഞ്ചരിച്ചിരുന്ന കാറോ കണ്ടെത്താനായിട്ടില്ല. ചെമ്മനത്തുകരയില്നിന്നു കണ്ടെത്തിയ മൃതദേഹാവശിഷ്ടം 40 നും 50 നും ഇടയ്ക്കു പ്രായമുള്ള പുരുഷന്റേതാണെന്നും പത്തു വര്ഷത്തോളം പഴക്കമുണ്ടെന്നുമാണ് ഫോറന്സിക് അധികൃതരെുടെ പ്രാഥമിക നിഗമനം. ഇതുകൂടി കണക്കിലെടുത്ത് താഴത്തങ്ങാടിയില്നിന്ന് കാണാതായ ദന്പതികളുടെ ബന്ധുക്കളില്നിന്ന് വിവരം തേടുകയും അവരുടെ രക്തസാന്പിളുകള് ശേഖരിക്കുകയും ചെയ്തിട്ടുണ്ട്. കൊലനടത്തിയവര് ആസൂത്രിതമായി വ്യത്യസ്ത സ്ഥലങ്ങളില് മൃതദേഹങ്ങള് ഒളിപ്പിച്ചതാകാമെന്ന സാധ്യതയും പോലീസ് തള്ളിക്കളയുന്നില്ല. ഇതിനു പുറമെ പത്തു വര്ഷം മുന്പ് കാണാതായ വൈക്കം പോളശേരി സ്വദേശിയായ വിമുക്തഭടനെ സംബന്ധിച്ചും സംശയങ്ങളുയരുന്നതിനാല് ബന്ധുക്കളുടെ രക്തസാന്പിളുകളും പോലീസ് ശേഖരിച്ചിരുന്നു. ഇതില് വിമുക്തഭടനുമായി മൃതദേഹാവശിഷ്ടങ്ങള്ക്ക് ഉയരത്തിലൊഴികെ ചില സാമ്യങ്ങളുണ്ടെന്ന് പോലീസ് പറഞ്ഞു. വിമുക്തഭടന്റെ കാലിലെ ഒടിവു ശസ്ത്രക്രിയ നടത്തി പരിഹരിച്ചിരുന്നു. മൃതദേഹാവശിഷ്ടത്തിലും ഇത്തരത്തില് അസ്ഥി ശസ്ത്രക്രിയയിലൂടെ കൂട്ടിച്ചേര്ത്തതായി കണ്ടെത്തിയിരുന്നു. മദ്യപിച്ച് അടിപിടിയുണ്ടാക്കാറുള്ള ഇയാള് ഏതെങ്കിലും സംഘര്ഷത്തില് കൊല ചെയ്യപ്പെട്ട് കുഴിച്ചുമൂടപ്പെട്ടതാണോ എന്ന സാധ്യതയും പോലീസ് വിശദമായി പരിശോധിക്കുന്നുണ്ട്. കാണാതാകുന്നതിനു മുന്പ് വിമുക്തഭടന് ചേര്ത്തല പൂച്ചാക്കലിലെ ഭാര്യ വീട്ടിലായിരുന്നു താമസം. കുറച്ചുകാലം മാതാപിതാക്കള്ക്കൊപ്പം ചെമ്മനത്തുകരയില് ഇയാള് വാടക വീട്ടില് താമസിച്ചിരുന്നതായി പോലീസിനു വിവരം ലഭിച്ചിരുന്നു. പൂച്ചാക്കലില് കഴിയുന്നതിനിടയില് ഇയാള് ചെമ്മനത്തുകരയിലെ സുഹൃത്തുകളെ കാണാനോ മറ്റോ എത്തി സംഘര്ഷത്തില്പ്പെട്ടതാണോ എന്ന സംശയം ബലപ്പെടുകയാണ്. മൃതദേഹാവശിഷ്ടം കണ്ടെത്തിയ സംഭവത്തിലെ ചുരുളഴിക്കാന് പോലീസ് സ്ക്വാഡ് രൂപീകരിച്ചാണ് അന്വേഷണം ഉൗര്ജിതമാക്കിയത്. വൈക്കം ഡിവൈഎസ്പി എ.ജെ. തോമസിന്റെ നേതൃത്വത്തിലാണ് അന്വേഷണം നടന്നു വരുന്നത്. തിരുവനന്തപുരത്തെ ഫോറന്സിക് ലാബില് രാസ പരിശോധനയക്കായി മൃതദേഹാവശിഷ്ടങ്ങള് ഇന്നലെ കൊണ്ടുപോയി. കോട്ടയം മെഡിക്കല് കോളജില് മൃതദേഹാവശിഷ്ടങ്ങള് പോസ്റ്റ്മോര്ട്ടം ചെയ്തതിന്റെ ഫോറന്സിക് റിപ്പോര്ട്ടുകൂടി ഇതിനൊപ്പം ഫോറന്സിക് ലാബ് അധികൃതര്ക്കു കൈമാറി.